Un bărbat de 32 de ani, din Caraș Severin, s-a ales cu dosar penal și este acuzat de mai multe fapte penale după ce a fost tras pe dreapta la un control de rutină al polițiștilor nemțeni. S-a întâmplat pe 24 martie, mult după lăsarea întunericului, pe strada Capșa din Bicaz.
Polițiștii i-au solicitat șoferului documentele la control moment în care acesta a prezentat un certificat provizoriu de înmatriculare, documentul neprezentând elementele de siguranță specifice documentelor autentice eliberate de autoritățile din Franța. Deoarece exista suspiciunea că actele prezentate sunt false, a fost interogată baza de date rezultând faptul că autoturismul nu este înmatriculat, iar numărul de înmatriculare montat pe autoturism nu îi este atribuit, aparținând de fapt unui alt vehicul înmatriculat în Franța.
"Cu ocazia controlului efectuat la bunurile transportate, a fost identificat în autovehicul un motociclu, bun căutat de către autoritățile din Croația întrucât ar fi fost furat. În cauză a fost întocmit dosar penal sub aspectul săvârșirii infracțiunilor de punerea în circulație sau conducerea unui vehicul neînmatriculat, punerea în circulație sau conducerea unui autovehicul cu număr fals, uz de fals, fals material în înscrisuri oficiale și tăinuire", conform IPJ Neamț.
(G.S.)
Foto ilustrativă: arhivă